## Vivenda convoca per 22,8 milions d’euros les ajudes del Bo Lloguer Jove

*** Susana Camarero afirma que esta mesura representa “un pas avant en la lluita per l’accés a una vivenda digna per als jóvens de la Comunitat Valenciana”
* La convocatòria incorpora com a novetats la possibilitat de sol·licitar ajudes per a lloguers més elevats, i la concessió en funció del nivell d’ingressos, a més d’acurtar-se el període de resposta de la Generalitat
* Es tracta d’ajudes de 250 euros mensuals durant dos anys per a jóvens de fins a 35 anys amb ingressos limitats**

La Vicepresidència Primera i Conselleria de Servicis Socials, Igualtat i Vivenda ha convocat per 22,8 milions d’euros les ajudes del Bo Lloguer Jove per a l’any 2025. La convocatòria de les ajudes, amb la informació administrativa necessària per a presentar la sol·licitud, es troba publicada en el [Diari Oficial de la Generalitat Valenciana](https://dogv.gva.es/datos/2025/03/31/pdf/2025_8801_va.pdf).

La vicepresidenta primera i consellera de Servicis Socials, Igualtat i Vivenda, Susana Camarero, ha assenyalat que “esta mesura té com a objectiu facilitar l’accés a una vivenda digna i adequada als jóvens de la Comunitat Valenciana, especialment aquells amb més dificultats econòmiques”.

A més Susana Camarero ha explicat que “es tracta d’una convocatòria que va ser impossible traure en 2024 perquè el Ministeri va comunicar la resolució del Bo Lloguer Jove 2024 a la fi de novembre de 2024 i va transferir els fons posteriorment”.

Camarero ha animat “tots els jóvens de la Comunitat Valenciana a informar-se sobre esta convocatòria i a presentar les seues sol·licituds. Estem ací per a donar-los suport en el seu camí cap a una vida més digna i autònoma”.

En la convocatòria actual s’incorporen diverses novetats, amb la finalitat de fer esta ajuda més accessible. En concret, encara que l’ajuda continua sent de 250 euros al mes durant un termini de dos anys (24 anualitats), la qual cosa suposa un suport total de 6.000 euros per als jóvens que complisquen amb els requisits, s’incrementen els límits de renda del contracte de lloguer, per la qual cosa es podrà sol·licitar l’ajuda amb contractes de més import que anteriorment.

Referent a això, Susana Camarero ha explicat que “es podrà ampliar l’import global de la convocatòria d’estes ajudes si resultara necessari per a atendre les peticions presentades dins del termini i que reunisquen els requisits”.

Una altra novetat en relació amb el Bo Lloguer Jove és que passa de concessió directa (per orde de sol·licitud) a concurrència competitiva (ateses les circumstàncies de cada sol·licitant), de manera que totes les sol·licituds presentades seran valorades i l’ajuda serà atorgada seguint el criteri del nivell d’ingressos. D’esta manera s’afavorix els jóvens amb menys ingressos.

A més, també es busca evitar les diferències per bretxa digital. Així, totes les sol·licituds presentades es revisaran atenent la situació econòmica de cada sol·licitant i no per orde d’arribada, perquè fins ara qui disposava de més preparació o de mitjans tècnics, abans podia presentar la sol·licitud i, per tant, rebre una resposta administrativa.

A això cal afegir que s’introduïxen millores en tramitació per intel·ligència artificial (de la mateixa manera que per a la convocatòria de lloguer), la qual cosa acurtarà els temps d’avaluació i concessió.

Esta ajuda està dirigida a persones de fins a 35 anys els ingressos dels quals no superen 3 vegades l’indicador públic de renda d’efectes múltiples (IPREM).

Entre els requisits per a ser beneficiari, s’inclouen tindre la nacionalitat espanyola o d’algun estat membre de la Unió Europea, estar en situació de residència regular a Espanya, i ser titular d’un contracte d’arrendament o cessió d’ús d’una vivenda o habitació a la Comunitat Valenciana. A més, la vivenda ha de ser la residència habitual i permanent del sol·licitant, qui haurà d’estar empadronat en esta.

Les ajudes són incompatibles amb altres subvencions per al pagament del lloguer, excepte en casos excepcionals com víctimes de violència de gènere, persones sense llar o beneficiaris d’ajudes urgents per desastres naturals.

El termini de presentació de la sol·licitud del Bo Lloguer Jove s’inicia a partir de l’endemà de la publicació de la convocatòria en el DOGV i estarà obert durant 15 dies.

En esta convocatòria (que cobrix dos anys), es podran presentar sol·licituds per a 25/26 i, alhora, s’arreplega la possibilitat de presentar gastos de lloguer de 24/25.

Fecha: 31/03/2025